DS «Engebret Soot»

D/S Engebret Soot, med byggenummer 1, er en dampbåt bygget i 1862 på Nylands mekaniske verksted i Christiania (Oslo).
«Engebret Soot» er en av verdens eldste propelldrevne dampbåter som fremdeles er i drift. Båten har hjemmehavn på Ørje i Østfold og trafikkerer Haldenkanalen i sommersesongen.


== Historie ==
I juli 1859 ble det sendt ut aksjeinnbydelse til «anskaffelse af et dampfartøy afpasset etter lokaliteter og distriktets behov». Til minne om kanalbygger Engebret Soot sjøsattes båten som bærer hans navn 11. oktober 1862. Båten har byggenr. 1 på ved Nylands Mek. Verksted og kostet da 6 000 spesidaler (ca. kr.  24 000). Båten ble frem til 1877 brukt som slepebåt for tømmer og transport av gods og passasjerer. Etter en ombygging som ga den akterlugar gikk den i regelmessig trafikk 6 dager i uken mellom Skulerud og Tistedal. Ruten ble overtatt av DS «Turisten» i 1887.
Fløtningsforeningen overtok da «Engebret Soot» fra saugbrukerne for kr 4 000, og den ble brukt som slepebåt frem til 1926. Etter opplag frem til 1934 kjøpte Gunerius Soot (barnebarn av kanalbyggeren) båten for kr 1 000. Den ble da benyttet som lystfartøy, og i 1939 solgte han den til Einar Haneborg for kr. 600. På grunn av følgene av krigsutbruddet kjøpte fløtningsforeningen båten tilbake i 1940 for kr. 2 000, og fra 1942 og frem til 1966 var den igjen slepebåt.
I gavebrev av 1969 ble båten gitt tilbake til Akergruppen. Den ble slept til Oslo 24. oktober 1974. Her levde båten et broket liv. Det ble satt i gang restaurering på Tjuvholmen, men like fullt forfalt båten sterkt.

Fra Ørje ble det gjort flere forsøk på å få den tilbake, men det lyktes først i 1987. Da kom båten landeveis til Ørje. Båten ble midlertidig lagret ved Ørjeberga etter en feilslått preparering av undervannskroget. Året etter ble den flyttet til kommunens eiendom Høvleritomta. Et bygg ble reist over båten og planene om en fullrestaurering tok form. 24. mars 1987 dannet man stiftelsen «Engebret Soot». Det skjøt fart i restaureringen da det i 1991 kom i gang et samarbeidsprosjekt mellom Indre Østfold Arbeidskontor, stiftelsen og Marker kommune. Ved hjelp av arbeidsledig ungdom under kyndig ledelse ble en fremdriftsplan koplet til et kostnadsbudsjett på ca. kr. 2 millioner satt i verk. Noen av hovedsamarbeidspartnerne på det faglige området var riksantikvaren, fylkeskonservatoren og Sjøfartsdirektoratet. Båten ble restaurert i følgende hovedetapper:

Skroget: I skroget ble 79 av 200 plater skiftet etter gammel skipsbyggerteknikk (Klinking og dikking)
Kjele/maskin: Dampmaskinen ble overhalt og alle kjelerør ble byttet i dampkjelen.
Styrhus/lugarer etc.: Styrhuset ble demontert og restaurert på snekkerverksted.I 1992 ble «Engebret Soot» erklært verneverdig av riksantikvaren.Etter ca. 30 år på land ble «Engebret Soot» sjøsatt 7. juni 1995 og var dermed tilbake på vassdraget der den har hatt sitt virke i 110 år.


== Venneforeningen D/S «Engebret Soot» ==

I dag drives båten av Venneforeningen D/S «Engebret Soot». Venneforeningen består av ca. 200 medlemmer, hvorav 20–25 er ildsjeler. Foreningen er kjent for sine unge aktive medlemmer helt ned i 15-årsalderen, noe som ikke er vanlig for foreninger som arbeider med gamle verneverdige fartøy. Foreningen har tre unge jenter som læres opp av sin morfar Hans Husebråten til å bli dampmaskinister.
Foreningen ble stiftet i 1987, og i 2007 hadde den 20-årsjubileum hvor det ble utnevnt æresmedlemmer og foreningens nye båt, dampbåten «Hans», oppkalt etter æresmedlem Hans Husebråten, blir døpt.


== Referanser ==


== Eksterne lenker ==
Offisielt nettsted 
(en) Engebret Soot (ship, 1862) – kategori av bilder, video eller lyd på Commons